Cserpes Péter

**EGY KARANTÉN METAFIZIKÁJA**

egyfelvonásos

OTTÓ

LAURA

VILI

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*A színpad egyik oldalán íróasztal, a másikon kanapé. Középen egy szobabicikli. Ottó az íróasztalnál gépel a notebookjába. A biciklin Laura teker, fülén nagy fejhallgató, fejét ütemesen mozgatja a zenére.*

*Laura énekel*

OTTÓ *(felnéz a gépelésből)* Ki is énekli ezt a számot?

LAURA (dúdol, nem figyel)

OTTÓ *(hangosan)* Laurám, ki énekli ezt?

LAURA *(lehúzza a fejhallgatót, liheg)* Mit kérdeztél, drágám?

OTTÓ *(tovább gépel)* Hogy ki énekli ezt a számot?

LAURA Kihallatszik? Zavar?

OTTÓ Nem zavar.

LAURA Már úgy is végeztem.

OTTÓ Miattam nem kell abbahagynod.

LAURA Te hogy haladsz?

OTTÓ Benne vagyok rendesen.

LAURA Az jó, nem?

OTTÓ Végre elkaptam fonalat, azt hiszem.

LAURA Jaj, nagyon örülök!

OTTÓ Azért még nem dőlt el a dolog.

LAURA Mármint?

OTTÓ Hogy jó lesz-e.

LAURA Biztos vagyok benne, hogy erős írás lesz.

OTTÓ *(mosolyog)* Miért is?

LAURA Mert te megérzed a lényeget. Mindig. Annyira jól mondtad, hogy ezután a világ már nem lesz ugyanolyan. Utánad már több netes portál leírta ezt. De te megelőzted őket.

OTTÓ *(hátradől a karosszékében)* Ja. Most ez benne van a levegőben. Ezért mozdultak rá a karanténszínházasok is.

LAURA Mármint? Mi van benne a levegőben? A víruson kívül, persze...

OTTÓ Hogy ez nem mehet így tovább. Metafizikailag van benne, érted?

LAURA Értem.

OTTÓ Még csak két hete tart a karanténok kora, de már a magyar színházi szcéna reflektál a helyzetre.

LAURA Mert korszerűnek kell lenni, drágám, ahogy te szoktad mondani.

OTTÓ Karanténban lenni, új helyzet, drámai. Ezt a frissességet akarom lereagálni.

LAURA Értem. Nagyon kiváncsi vagyok a végeredményre.

*Laura leszáll a szobabicikliről, a kanapéhoz megy és lekuporodik az egyik sarkába. Egy törölközővel törölgeti arcát és nyakát.*

OTTÓ Persze, kérdés, mit bír el a szerkezet.

LAURA Úgy érted, az egyetlen felvonás?

OTTÓ Igen. Három szereplő, negyven perc. Ebbe kell belesűríteni a szituációt. Hogy üssön.

LAURA Az alaphelyzeted megvan.

OTTÓ Persze. De nem tudom, mennyi filozófiát bír el a dolog. Hús-vér embereket akarok, akik megélik sarokba szorítottságukat, de egyben reflektálnak is rá.

LAURA Ez eddig jól hangzik.

OTTÓ *(elégedetten)* Szerintem is.

*Ottó feláll, a kanapéhoz megy, megcsókolja Laurát.*

LAURA Csináljak neked valamit?

OTTÓ Édes vagy.

LAURA Gyorsan összeütök egy gyümölcssalit. *(kimegy)*

OTTÓ *(utána kiabál)* Tegyél rá egy kis vodkát is... *(megcsörren a mobilja)* Szia... Köszi. Haladok vele, szerintem... Most úgy látom, hogy kis vicces is tud lenni. Nem hagyom ki belőle az iróniát... *(nevet)* Édes, igen. Gondoskodik rólam. Kényeztet! ...jól gondolod. ...azt hiszem. De lehet benne van még kettő kis egyfelvonásos is. Ha lendületben tartatom amgam Laurával... *(nevet)* Nálatok? Minden oké? Karanténstressz? ...aha... Persze. Na szia, sziasztok. *(leteszi, aztán valaki mást hív)* Szeva. Olvastalak a nagy válság alatt is. Csak semmi mellébeszélés! A könyvemről mi hír? ...szóval leghamarabb karácsony előtt? ...egyébként megvagytok? Mármint kiadói szinten? ...aha, aha. Hát, nem valami szívderítő... *(sóhajt)* Ha kész leszek ezzel, még kettőt hozzácsapok, és ki lehetne adni egy kötetben, nem gondolod? ...Köszi... Átküldöm, mindenképpen. Na, boldogság, szerelem! *(leteszi, mosolyogva hátradől)*

*Laura behozza a salátát, leül a kanapéra és kanalazni kezdenek.*

LAURA Arra gondoltam, hogy 12 után lemegyek, és hozok valamit vacsorára.

OTTÓ Akarod, hogy veled menjek?

LAURA Te csak dolgozz. Nekem más programom mára nincs. Este hétre végzel?

OTTÓ Azt tervezem, miért?

LAURA Mert a fészbúkon Réka tart egy kemény egyórás tornát, és csinálnám.

OTTÓ Persze, kicsim!

LAURA Tudom, hogy hülyének tartod, de hidd el, nagyon kemény feneket csinál nekem. Én meg neked adom azonnal. Mindig. *(megcsókolja)*

OTTÓ Imádom a fenekedet. Is. *(feláll, visszamegy az asztalhoz, újra írni kezd)*

*Laura telefonja megcsörren. Laura felveszi, halkan beleszól, feláll, és elindul kifelé.*

OTTÓ Nyugodtan maradhatsz, nem zavar.

LAURA (*visszaül, suttog*) Szia... mert Ottó éppen dolgozik... Nem akarja, hogy kimenjek. *(felnevet)* Te tiszta hülye vagy... Várj, megkérdezem. *(Ottóhoz)* Vili, most itt vásárol alattunk. Mehetek én is?

OTTÓ *(kissé ingerülten)* Persze. De nem kell sok dolog.

LAURA *(zavartan)* Akkor kérjem meg inkább? *(Ottó bólint)* Figyu, Nem hoznál nekünk is inkább valamit? ...nem ciki? ...jaj, nagyon kedves tőled. Mindjárt lediktálom.

*Laura kiszalad a konyhába - csend, Ottó kissé ingerülten ütögeti a billentyűket.*

LAURA *(visszajőve)* Vili tök jó fej. Bevásárol, és feldobja a cuccokat.

OTTÓ Ez a Vili, ez a Vili...

LAURA Igen?

OTTÓ Ez a Vili gyerek... aztán nem tréfál.

LAURA Mi bajod van?

OTTÓ Semmi. Ellenkezőleg. Vilmosunk, igazi gavallér. Nem tesz ki a fertőzésveszélynek.

LAURA Ez most komoly? Már Vilivel is kezded?

OTTÓ Mi van? Mi az hogy is?

LAURA Semmi.

OTTÓ Ezek szerint idegesítelek...

LAURA (átöleli a nyakát) Ne izélj már kandúrkám...

OTTÓ (megcsókolja) Ma be akarom fejezni

LAURA Jól van, hagylak.

*Laura visszaül a kanapéra, Ottó gépel. Laura felteszi a fejhallgatóját, a mobiltelefonján matat, aztán a zenére ütemesen mozogni, vonaglani kezd a kanapén.*

*Kapucsengő. Laura nem hallja. Ottó int neki.*

LAURA Mondjad!

OTTÓ A csengő.

LAURA Mi? Ja! Beengedem.

*Laura elviharzik. Ottó felpattan. Ajtócsapódás.*

OTTÓ *(Laura után kiabál)* Most mi van? Beengeded? Azt hittem, leteszi a lépcsőházban a szatyrot, és már megy is.

*Csend.*

OTTÓ *(magának)* Ezt nem hiszem el...

*Léptek, aztán Laura és VILI maszkban, kesztyűben belép.*

LAURA *(Vilihez)* Várj, lesprézlek. Nyújtsd a kezedet..., jól van. Most a másikat... ez az! Várj! kikötöm a maszkodat..., Ez az!

*Laura lehúzza Viliről a kesztyűket, leemeli arca elől a maszkot.*

VILI Szia Ottó!

OTTÓ Szia.

VILI Nem akartalak megzavarni, de Laura ragaszkodott, hogy feljöjjek.

OTTÓ Lehettél volna határozottabb is.

LAURA De Ottó! Ne légy goromba!

*Laura lefújja fertőtlenítővel a szatyrot, megfogja, kiviszi.*

VILI Már megyek is, ne aggódj.

OTTÓ Nem aggódom.

VILI Hogy haladsz?

OTTÓ *(meglepetten)* Mivel hogy haladok?

VILI A darabbal.

OTTÓ Honnan tudsz a darabról?

VILI Laura említette.

OTTÓ Értem.

*Csend. Ottó visszaül, gépelést mímel. Laura bejön.*

LAURA *(Vilihez)* Igazán rendes volt tőled...

VILI Ne hülyéskedj.

OTTÓ És veled mi újság?

VILI Semmi. Annyi mint Laurával. Egyetemi távoktatás, sok olvasás, jegyzetelés, ilyesmi.

OTTÓ Igen. Laura is tanul. Már ha nem erobikozik Rékával.

LAURA *(nevet)* Dög vagy! (Vilihez) Kérsz egy teát?

OTTÓ Igazán nem akarok udvariatlan lenni, de karantén van.

VILI Igen...

LAURA *(kissé hevesen)* De lefertőtlenítettem a spray-vel. Ottó néha kicsit túlreagálja.

OTTÓ Ez volt a túlreagálás?

LAURA Igen. *(Vilihez)* Ülj le, mindjárt hozom.

*Laura kilibben, VILI leül a kanapéra, Ottó a billentyűket ütögeti. Kis csend.*

LAURA *(kintről kiabál)* Citrom, méz?

VILI Jöhet mindkettő.

OTTÓ *(olvas a laptopjából)* Már több mint hatvanezer halott! Jól seggbe rúg minket ez a korona. Mi meg kétségbeesetten próbálunk jelentést találni.

VILI Igen...

OTTÓ Egy panzió utolsó lakójával szöszölök éppen. Nem hajlandó kiköltözni, mert összeveszett az asszonnyal, és nem akar hazahúzni. Inkább fizetne a panziósnak, csak had maradhasson.

VILI Érdekes...

OTTÓ Persze a panziós nem akarja, és nem tudja kiszolgálni, mert minden alkalmazottját hazaküldte a járvány miatt. A panziósné meg pöröl vele, hogy miért ilyen töketlen, tegye már ki a szűrét a pasasnak.

VILI Vicces...

OTTÓ Komédia. Vendégek vagyunk ezen a planétán, és éppen kiteszik a szűrünket...

VILI Igen...

*Laura bejön a gőzölgő teával.*

LAURA Ottót a metafizikai vetülete érdekli a dolognak...

VILI *(nagy levegőt vesz)* Megvan a kellő élettapasztalata.

OTTÓ Ezt most hogy érted? Csak azért mert huszonpár évvel idősebb vagyok nálatok...

VILI *(közbevág)* Jaj, dehogy. Bocsánat. Az érettségre gondolok. Belőlem hiányzik ez a fajta érzékenység.

OTTÓ *(magabiztosan)* Persze, persze... De te nem is akarsz drámát írni belőle.

LAURA *(felnevet)* Nem is mondtad Ottónak?

VILI Nem került szóba.

LAURA Vili is írt egy darabot.

OTTÓ *(felhúzza a szemöldökét)* Igazán? Remek.

LAURA Már el is fogadták. Bemutatja a Karanténszínház!

OTTÓ *(fagyosan)* Hiszen még nem is járt le a határidő, már döntöttek is?

VILI A beadás folyamatos. Nem a díjról döntöttek, csak arról, hogy szívesen eljátszanák.

LAURA Ez Vili első próbálkozása! Nem rossz, mi?

OTTÓ Érdekes...

VILI De nem sok metafizika van benne. Inkább csak egy játék.

OTTÓ *(kelletlenül)* És mi a szüzsé

VILI Egy pasi a madarával beszélget, miközben a tetőtéri lakása ablakából lövöldöz a járókelőkre.

OTTÓ Monodráma?

VILI Nem. A madár is beszél.

OTTÓ A madár?

VILI Igen. Kalitkában van, és egy színész kölcsönzi neki a hangját.

OTTÓ *(hidegen.)* Már értem!

LAURA Neked is hozzak teát, drágám?

OTTÓ Nem kérek.

*VILI a teát kortyolgatja, Ottó fáradtan visszarogy az asztalához. Kis csend.*

OTTÓ Egyébként nem is biztos, hogy beadom.

LAURA Mi van?

OTTÓ Nem biztos, hogy be akarom adni.

LAURA *(elképedve)* De hát miért?

OTTÓ A csapból is ez folyik. Reflektálatlan ez az egész. Nincs meg a kellő távolság.

VILI Igazad lehet.

OTTÓ Persze a fiatalos akciódrámák megragadják a lényegét a helyzetnek. De a magamfajta író... Több idő kell, hogy mélységet adjak a dolognak. Veszettül dekonstruálnom kell.

LAURA Ezt nem mondod komolyan! Csak azért mert Vili is beadta?

VILI Nekem mennem kell.

OTTÓ *(ráförmed)* Maradj nyugton! (Laurához) Látom, szívesen versenyeztetnél minket, de lehet, csalódást kell, hogy okozzak. Nincs kedvem tülekedni.

LAURA Most hirtelen mi lelt? Egész eddig szorgalmasan dolgoztál.

OTTÓ *(rágyújt, aztán elnyomja)* Kissé erőltetett ez az egész. Ti ezt nem érzitek. Megértem.

LAURA Mit?

OTTÓ A dekonstrukcióhoz meg kell öregedni, mint a szimfóniák lassú tételéhez. Valami megszületik benned, összerakod, organikus. De ez nem elég. Szét kell szedni, kibelezni, mert a műtét során válik tudatossá a struktúrája. Igazából ekkor születik meg. Egy lendületből persze lehet lövöldözős helyzetdarabot írni. De ebben a csodák utáni kongó ürességben a lendületet a mélyben meghúzódó struktúrának kell adnia.

VILI Igazad lehet.

OTTÓ Ez a verseny a lendület bajnokainak versenye. A felület uralma lesz. Én inkább a háttérben maradok. Meghúzom magam, nehogy egy fiatal bika egy háztetőről lepuffantson...

LAURA Ez most nem volt szép! Igazán! Nem kell magaslóról beszélned! Különben is, hagyjuk már ezt! Kiírták, ti meg pályázni akartatok. Nem kell ezt túlaagyalni.

VILI Nekem tényleg mennem kell. További jó munkát, jó karanténozást.

OTTÓ A legjobbakat... Aztán útközben ne lövöldözz!

*VILI felteszi a maszkot, kesztyűt húz.*

LAURA Szia, Vili.

*VILI elmegy. Hallatszik a bejárati ajtó kattanása.*

LAURA Ez meg mi volt?

OTTÓ Mi az, hogy mi volt?

LAURA Te bedurciztad magad?

OTTÓ Nem értem, miről beszélsz.

LAURA Nagyon is érted! De tőlem! -- Most azt hiszed velem cseszel ki?

OTTÓ Dehogy. Vilikéd darabján biztosan lelkesen tapsolsz majd.

LAURA Neked az agyadra ment ez szaros karantén. Alig három hete tart, de téged már taccsra is tett.

OTTÓ Talán, ha olyan ifjú titán lennék, aki jön-megy, mint Vili, az önjelölt drámaíró...

LAURA Tudtam! Tudtam! Beszartál tőle! Nem is olvastad egy sorát sem, de beszartál tőle. Mi van, ha jobbat írt a nagy magyar sztárírónál?

OTTÓ Ezt csak szeretnéd. De nem így van. És ne kezdj jelenetet csinálni.

LAURA Te csinálod a jelenetet, azóta, hogy Vili felhívott.

OTTÓ Mi lenne, ha elmennél tornászni egyet. A Réka ugra-bugra még nem kezdődött el?

LAURA Mekkora bunkó tudsz lenni.

OTTÓ Ne aggódj, majd megírom ezt is egy másik egyfelvonásosban.

LAURA Képtelen vagy lejönni a féltékenységedről, mi?

OTTÓ Vilire legyek féltékeny? Erre a kis vannabí írócskára, aki azért írogat, hogy lehúzza a bugyidat?

LAURA Tudod, mit? Lehet még sikerül is neki.

*OTTO felpattan, a kanapéhoz rohan.*

OTTÓ Azért hülyére nem engedem venni magam!

LAURA Csak nem akarsz kezet emelni rám?

*Ottó derékon ragadja, magához szorítja.*

OTTÓ Olyan banális ez az egész.

LAURA Mert banálissá tetted.

OTTÓ Mit?

LAURA Ezt a délutánt. Egy sima karanténos nap lett volna. De te elbaszod még az ember karanténját is.

OTTÓ Úgy! Szóval banális! Tudod, mit? Ezt írom meg!

LAURA Mit?

OTTÓ Ezt a délutánt. Veled, velem, meg Vilivel. Hogy mekkora kurva nagy banális délutánjaink vannak nekünk így együtt!

LAURA Akkor írd meg! Remélem azt is beleírod, hogy vastapsot kapsz!

Laura ellöki magától OTTÓt, és kirohan. Becsapódik mögötte az ajtó.

OTTÓ *(maga elé)* Bassza meg!

A *fülére teszi Laura fejhallgatóját, Laura telefonján megnyomja a lejátszás gombot. Elindul a zene. Táncolni kezd, aztán felmászik a szobabiciklire, és vadul tekerni kezdi. Ordít.*

OTTÓ Gyere gyere ki a hegyoldalba, gyere gyere ki a rákendroll partra! Gyere, gyere, gyere, várok rád!

*Sötét*

2020